የአፍሪካ ግብርናን ማሳደግ ላይ ያተኮረ አለም አቀፍ ጉባኤ በአዲስ አበባ ተጀመረ
የአፍሪካ የግብርና ዘርፍን ለማሳደግ አለም አቀፍ ጉባኤ ዛሬ በሸራተን አዲስ ተጀምሯል።“የአፍሪካ አረንጓዴ አብዮት መድረክ” የተሰኘው ይህ ጉባኤ የአፍሪካን አርሶአደሮች ምርታማነት በማሳደግ ፤ የምግብ ዋስትና ችግርን በማቃለል ዙሪያ ትኩረቱን አድርጎ ይመክራል።ጉባኤው አፍሪካ እ.ኤ.አ በ2025 የግብርና ምርትን በእጥፍ ለማሳደግና በአንፃሩ ድህነትን በግማሽ ለመቀነስ የምታደረገው ጥረት አካልም ነው።በጉባኤው እንደተመለከው በአፍሪካ ከሚገኙ አገራት አስር ያህሉ ብቻ ናቸው ከአጠቃላይ ዓመታዊ በጀታቸው 10 በመቶ ያህሉን ለግብርና የመደቡት።ይህም አፍሪካ በሚፈለገው ደረጃ የምግብ እጥረት ተጋላጭነትን እንድትቀንስ አላስቻላትም ተብሏል።የአሁኑ አለም አቀፍ የምክክር መድረክም የአፍሪካ ገበሬዎች ድርቅን የሚቋቅሙ ሰብሎችንና የተሻሻሉ የሰብል ዝርያዎችን በመጠቀም ምርትና ምርታማነትን ማሳደግ በሚችሉባቸው ሁኔታዎች ላይ ይመክራል።ዛሬን ጨምሮ ለሶስት ቀናት በሚቆየው በዚህ መድረክ ላይ ከ1000 በላይ የሚሆኑ የአለማችን ታላላቅ የግብርና ኩባንያዎች ፣ ስራ አስኪያጆች፣ የገበሬዎች ማህበራት እንዲሁም ታላላቅ ጥናት አቅራቢዎች ተሳታፊ ይሆናሉ ።